Author: Ing. Ján Kadubec
Last saved by: spano
Company: MP SR

Predkladacia správa

Napriek tomu, že minulý rok bol na zrážky podpriemerný  a škody spôsobilo najmä nadmerné sucho, vyskytli sa v jarnom období miestne povodne pri topení sa snehu, pri odchode ľadu na tokoch a v letnom období povodne v dôsledku miestnych búrok a prívalových dažďov. Tieto spôsobili v niektorých obciach značné škody a náklady na záchranné a zabezpečovacie práce.
Celkove boli škody a náklady vyčíslené na 53,790 mil. Sk, z toho sú náklady na zabezpečovacie práce 4,197 mil. Sk a na záchranné práce 5,687 mil. Sk. Je to neporovnateľne menej než tomu bolo v predchádzajúcich rokoch, keď celkové škody a náklady dosahovali stovky miliónov až miliardy (Príloha č.7). 
Náklady na uhradenie prác vykonaných pri ochrane životov obyvateľstva a majetku a na odstránenie následkov povodní, ktorým nikdy nebude možné zamedziť, v mnohých prípadoch presahujú finančné možnosti postihnutých subjektov na ich riešenie. 
V predkladanej správe sú tieto náklady a škody bližšie špecifikované a navrhuje sa spôsob úhrady nákladov na záchranné a zabezpečovacie práce a čiastočne aj finančná výpomoc pri odstránení niektorých škôd v celkovom objeme 37,509 mil. Sk. Odstránenie škôd na tokoch sa navrhuje uhradiť v plnej výške, pretože ide o základné opatrenie proti povodniam – na zníženie rozsahu škôd, ktoré môžu spôsobiť budúce povodne. 
Prílohou správy (Príloha č.8) je aj hodnotenie plnenia Programu protipovodňovej ochrany SR do roku 2010 prijatého uznesením vlády SR č.31/2000 a aktualizovaného uznesením č. 25/2003. Z hodnotenia k 31. 12. 2003 vyplýva, že plnenie Programu zaostáva a nie je ani do ďalšieho obdobia zabezpečený finančnými zdrojmi.